KAS TEADSID, ET ........?

Kas teadsid, et Rio de Janeiro olümpial võitsid alles juunioride vanuses laskurid kokku neli medalit. Virginia Trasher (USA) võitis olümpiakulla naiste õhupüssist laskmises, Anna Korakaki (GRE) võitis kulla spordipüstolist laskmises ningb pronksi õhupüstolist. Vitolina Batšaraškina (RUS) sai hõbemedali õhupüstolist laskmises.

Tšehh Filip Nepejchal oli 16-aastane, kui ta võitis Männiku lasketiirus Euroopa juunioride meistri tiitli 3x40 standardis 2016 aastal. Nüüd, 19-aastasena on ta korduvalt lasknud suurvõistlustel tulemusi 1180 või rohkem, sealhulgas püsti korduvalt üle 390 silma. Äsja Münchenis lõppenud MK-võistlusel võitis ta esikoha õhupüssist laskmises. ( Meie juuniorid olid kodusel Männiku EM-il peksupoisteks.)Männikul hõbemedalile jäänud ungarlane Istvan Peni on küll paar aastat vanem, kuid üle 1180 on lasknud sageli ja püstiasendist rohkem kui 10 korral 390 ehk rohkem, parimana 396 silma. Jeannette Duestad (NOR) viis neidude maailmarekordi 1179 silmale, asendid 392, 394 ja 393.

Hindu Chaudhary Saurabh on 17-aastane ning on tänavu võitnud esikoha kahel MK-võistlusel, püstitades mõlemal korral maailmarekordid õhupüstoli finaalis nii Delhis (245,0) kui ka Münchenis (246,3). Kvalifikatsioonis laskis ta vastavalt 587 ja 586 silma. Maikuus Müncheni MK-etapil tuli üllatus Lõuna-Ameerikast. Naiste õhupüstolis laskis juunior Mautone Jimenez (URU) neidude maailmarekordiks 585 silma.

Maailmas teevad juuniorid suuri tegusid, kuid ka meie saatusekaaslased ja naabrid on saavutanud edu. Läti juuniorid on võitnud viimastel aastatel püstolialadel 7 tiitlivõistluste medalit, sealhulgas meeskonnakulla MM-võistlustel Granadas. Ernest Erbs võitis juunioride MK-võistlustel Suhlis 2018 a. esikoha spordipüstolis 586 silmaga ning hõbeda standardpüstolis 566 silmaga. Tema võistkonnakaaslane Richard Zorge sai spordipüstolis tulemuseks 581 silma ja alles 8. koha, sest võistluste tase oli nii kõrge. Leedu neiu Gabriela Rankelite laskis mullu MM-võistlustel Changwonis spordipüstolist väga korraliku tulemuse 581 silma, ehkki finaalis ebaõnnestus ja langes 7. Kohale. Õhkrelvade EM-võistlustel Osijekis oli ta õhupüstolis 571 silmaga neljas. Tublid on olnud ka Gruusia tüdrukud, Lizi Kiladze võitis pronksi õhupüstolis nii Changwoni MM-võistlusel kui ka EM-võistlusel Osijekis. Teine Gruusia neiu Nino Kutšiberidze sai pronksi Noorte Mängudel Buenos Airesis, Changwoni MM-võistlusel sai ta 571 silma ja finaalis 7. koha. Osijekis laskis Sevval Tarhan (TUR) õhupüstolis neidude Euroopa rekordiks 577 silma.

Kas mujal on juuniorid andekamad, kui meil ??? Mida arvavad selle kohta autoriteedid ? Gary Anderson, kahekordne olümpiavõitja ning kuuekordne maailmameister on kirjutanud : ***„...laskmine* *on vist ainus spordiala, kus eeldused ei ole väga tähtsad, teisisõnu, on vähe alasid, kus tulemuslikkus on proportsioonis ettevalmistuse mahu ja kvaliteediga, 90% laskuri edust sõltub sellest, mis toimub tema peas...“*** Endine Saksamaa koondise laskur, nüüd Heidelbergi Ülikooli professor Ervin Hahn : ***„.... eeldused mängivad laskmises******väiksemat rolli, suurem tähtsus on* *õppimisel ja õpetamisel ...“*** Tõepoolest, laskur ei pea olema pikakasvuline, tal ei ole vaja ka erilisi jõu- ja kiiruslikke omadusi ega hüppevõimet.

Laskuri pea ja tema mentaalse töö tähtsus on selgelt kirjas ka Raymond Priori raamatus SISEKÜMNE SEISUND, mille on endale soetanud paljud laskurid ja treenerid.

Viimasel ajal on eelkõige Narva püssitüdrukud tublisti edasi läinud, lüües „pika puuga“nii poisse, naisi ja mehi, kuid omavanuste tippudeni on neil veel hulk maad minna. Üheks nõrgaks kohaks on enamikul neidudest põlveltasend. Aga püssi pole võimalik seisma saada, kui ei järgita põlveltasendi kõige tähtsamaid põhimõtteid. Kuid poisid ei suuda saavutada tulemusi neidude lähedalegi. Miks see on nii ??? Õhupüstolis on samuti narvalane Aleksandra Moissejeva jõudnud lootustandvale tasemele, kuid spordipüstoli teine pool, laskmine ilmuvale märgile on endiselt mannetu nii temal kui ka teistel noortel ja juunioridel terves Eestis. Kuidas toimub noorte õpetamine (kui see üldse toimub) ?

Meie juuniorid saavutasid sajandivahetuse paiku püstolialadel tiitlivõistluste medaleid kuuel korral. Poiste tulemused olid spordipüstolis 570 lähedal, mõnikord isegi rohkem. Euroopa juunioride meistrivõistlustel 2001 lasksid nad kolme võistleja keskmiseks 570 silma ja said hõbemedalid. Ka tüdrukud Kristina Kask (nüüd Kiisk), Marie Maarend ja Triin Roostfeld (Allas) on ka kõik lasknud mõnikord 570 silma ületavaid tulemusi. EM-pronksi võitsid nad 2003 aastal. Seejärel hakkasid mõne aasta pärast tulemused langema ja nüüd on nii poisid kui ka tüdrukud 20 kuni 30 silma võrra nõrgemad. Langus sai alguse siis, kui Eesti noorte B-klassi võistluste programmi lisati olümpia kiirlaskmine. Sisuliselt algajatele kohe kiirlaskmine võistlusprogrammi ??? Kiirlaskmise õpetamine seab treenerile hoopis suuremaid nõudmisi, kui aeglased laskmised. Õpetamine peab toimuma osade kaupa, „ *step by step*“ põhimõttel. Treener peab olema laskuri kõrval ning jälgima soorituselementide puhtust ja reageerima otsekohe, kui midagi on valesti.

Aastal 2006 küsis hr. Mati Mark Söuli olümpiavõitjalt Afanassi Kuzminilt ja minult kui vanalt olümpeikamehelt, N.Liidu olümpiakoondise Mehhiko OM-ettevalmistuse läbi teinult seisukohta selles küsimuses. Seisukohad langesid kokku - see on põhjendamatu ja ebapedagoogiline ning kahjustab noorte edasist arengut, sest kinnistuvad sooritusvead takistavad tulemuste saavutamist ka teistel püstolialadel. M.Mark tõstatas küsimuse nii noortele, sisuliselt algajatele laskuritele kiirlaskmiste lõpetamisest , kuid teda ei võetud kuulda. Meie treenerid pole kiirlaskmise õpetamise põhimõtteid järginud, nüüd aga peame „nautima“ mannetuid tulemusi kõigil püstolialadel.

Soome juuniorid on püssialadel heal rahvusvahelisel tasemel ja võidavad sageli medaleid, püstolialadel aga kehvad, kiirlaskmistes lausa mannetud. Nende probleem on selles, et ei järgita kiirlaskmiste õppimise ja õpetamise põhimõtteid, sest neil ei ole enam kiirlaskmistes kompetentseid juhendajaid, laskurid summivad lasta sageli üldse ilma juhendajata.

Eesti Laskurliit on edukalt lahendanud vormilisi küsimusi, kuid üks tähtsamaid sisulisi ülesandeid, **järelkasvu ettevalmistamine** on jäänud täiesti unarusse ja lähitulevik paistab seetõttu troostitu. Laskurliidul on hea arengukava, kuid seda ei täideta. Mistahes head kavad või plaanid on täiesti kasutud, kui neid ei täideta. Spordiajakirjanik Ville Arike 12.juunil peale 0 : 8 lõppenud Eesti - Saksamaa jalgpalli : *„ .. ennast on mõtet* *võrrelda parimatega, vaid siis on võimalik heaks saada ...“*  Öeldu kehtib spordi kohta üldse, ka laskmise kohta.

Järelkasvu teema lõpetuseks üks lihtne küsimus mõistatamiseks : **Kas oskad arvata, miks meie juuniorid ei suuda saavutada kõrgeid tulemusi ???**

Jüri Talu, veterantreener, juuli 2019.